b"\n_START_ARTICLE_\nEducaci\xc3\xb3 General B\xc3\xa0sica\n_START_PARAGRAPH_\nEducaci\xc3\xb3 General B\xc3\xa0sica, EGB, era el nom que rebien els 8 anys d'educaci\xc3\xb3 obligat\xc3\xb2ria que havien de rebre els nens de 6 a 14 anys a Espanya en el sistema educatiu legislat per la Llei General d'Educaci\xc3\xb3 de 1970. El seu equivalent en el sistema educatiu actual \xc3\xa9s l'Educaci\xc3\xb3 Prim\xc3\xa0ria i els primers anys de l'ESO. La perman\xc3\xa8ncia en l'EGB es podia allargar si l'estudiant repetia algun curs._NEWLINE_Despr\xc3\xa9s d'aix\xc3\xb2 es podia cursar la Formaci\xc3\xb3 Professional (que eren 3 anys o 5 en funci\xc3\xb3 de si es feia nom\xc3\xa9s el primer cicle o tot sencer) o el Batxillerat Unificat Polivalent (que durava 3 anys) i el Curs d'Orientaci\xc3\xb3 Universit\xc3\xa0ria (1 any) si es volia accedir a estudis universitaris. Els alumnes que no desitgessin continuar estudiant podien abandonar l'escola._NEWLINE_L'EGB s'organitzava per cursos i mat\xc3\xa8ries. Cada assignatura era responsabilitat d'un mestre, que podia compartir doc\xc3\xa8ncia entre diverses assignatures per tal de reduir el nombre de professors de cada classe, especialment a cursos baixos. Es cursava a les escoles, a difer\xc3\xa8ncia dels estudis optatius posteriors, que tenien lloc als instituts. En una segona etapa (des del 1981) es va dividir l'EGB en tres cicles: cicle inicial (1r i 2n), cicle mitj\xc3\xa0 (3r, 4t i 5\xc3\xa8) i cicle superior (6\xc3\xa8, 7\xc3\xa8 i 8\xc3\xa8 cursos)."